পঞ্চায়েত, লোকসভা, বিধানসভা। হ্যাট্রিক করলেন অনুব্রত মণ্ডল। আগের দুই ভোটের মতো বিধানসভা ভোটের বাজারেও তিনিই সবথেকে বেশি শিরোনাম ছিনিয়ে নিলেন বিতর্কের কেন্দ্রে থেকে। তবু তাঁর মাথায় মুখ্যমন্ত্রী স্নেহশীল হাত। সম্প্রতি একটি সাক্ষাৎকারে অনুব্রত বলেছেন, ‘‘দিদি তো ঠিকই বলেছেন। আমার শারীরিক অবস্থা সম্পর্কে জানেন বলেই বলেছেন। মিথ্যা তো কিছু বলেননি। আমার ডাক্তার হলেন সুকুমার মুখোপাধ্যায়। তাঁকে জিজ্ঞাসা করুন। তা হলেই জানতে পারবেন, আমার আগে কত অক্সিজেন ছিল আর এখন কত অক্সিজেন আছে।’’ (১৩ এপ্রিল, ২০১৬)
বিতর্ক আসলে তাঁর বক্তব্যেই। এক নজরে দেখে নেওয়া যাক তাঁর বক্তব্যমালা—
১৭ জুলাই ২০১৩
পঞ্চায়েত ভোটের মুখে পাড়ুইয়ের কসবায় সভা করে নির্দল প্রার্থীদের (মূলত বিক্ষুব্ধ তৃণমূল কর্মী) বাড়ি জ্বালিয়ে দেওয়া এবং বোমা মারার নির্দেশ দলীয় কর্মীদের দিয়েছিলেন বলে অভিযোগ অনুব্রতর বিরুদ্ধে। আর ২১ জুলাই রাতে পঞ্চায়েত ভোটের ঠিক আগে পাড়ুই থানার বাঁধনবগ্রামে দুষ্কৃতীদের গুলিতে খুন হন বিক্ষুব্ধ তৃণমূল কর্মী হৃদয় ঘোষের বাবা সাগরচন্দ্র ঘোষ। সেখানেও উঠেছে অনুব্রতর নাম।
১৪ সেপ্টেম্বর ২০১৪
“কিছু ৩৪ বছরের মাল দাঁড়কাক হয়ে আসছে। মা-বোনেরা ঝাঁটা নিয়ে তেড়ে যান। দাঁড়কাক খুব ভীতু হয়। দাঁড়কাক পালাবে। যাঁরা বেশি বাড়াবাড়ি করছেন, করবেন না। বেশি বাড়াবাড়ি করলে দাঁড়কাককে কী করে মারতে হয় জানি।”
১৯ মার্চ ২০১৬
“লকেট* আজকে আসবে কাল চলে যাবে। কোনও কাজে আসবে না। ওকে ভোট দেওয়া মানে লোকসান হবে। এরা হল দলছুট মা...।”
(*ময়ূরেশ্বরে বিজেপি প্রার্থী লকেট চট্টোপাধ্যায় সম্পর্কে)
২৪ মার্চ ২০১৬
 
‘‘আমি বলে দিচ্ছি, সাঁইথিয়ায় ৬০-৭০ হাজার লিড চাই। কোনও বাঘের আওয়াজ হবে না, কোনও সিংহের আওয়াজ হবে না! আপনারা পুরসভায় ভোট করেছেন, পঞ্চায়েত ভোট করেছেন। তার কৌশল জানেন। কোনও চিন্তা করবেন না!’’
৫ এপ্রিল ২০১৬
‘‘জটিলের* সঙ্গে কথা হয়ে গিয়েছে ২ নম্বর ব্লক থেকে ও ২০ হাজার ভোটে লিড দেবে। ১ নম্বর ব্লককে ৩৫ হাজারের লিড দিতে হবে। গুড়-জল-বাতাসা দিয়ে কী কৌশলে ভোট করতে হয় তা আপনারা জানেন। সেই কৌশলেই ভোট করবেন।’’ 
(*ময়ূরেশ্বরের তৃণমূল নেতা জটিল মণ্ডল)
৬ এপ্রিল ২০১৬
‘‘আমরা জানি, কোন কোন দল ভয় দেখায়। গাঁওতা* নাকি মাঝে মাঝে ভয় দেখায়! তাই ১৭ তারিখের (বীরভূমে ভোটের দিন) পরে আমরা গাঁওতার বিষদাঁতটা ভেঙে দেব। জোর গলায় বলে গেলাম।’’
(*মহম্মদবাজারে বিধানসভার প্রার্থী হয়েছেন গাঁওতা সংগঠনের জেলা সম্পাদক রবিন সোরেন।)
১২ এপ্রিল ২০১৬
‘‘ম্যাজিক দেখেছেন তো? কী ভাবে মুহূর্তে সব ভ্যানিশ হয়ে যায়! সামনে হাজার হাজার লোক বড়-বড় চোখ করে বসে থেকেও কিছু ধরতে পারে না। এটাও তাই। কেউ কিছু ধরতে পারবে না। সিপিএমের আমলেও তেমনই হতো।’’
‘‘আমি অতিথিপরায়ণ। একটু খাতির-যত্ন করতে ভালবাসি। ১৭ তারিখ কারও খাতিরের ত্রুটি হবে না।’’
‘‘কোনও বুথে বিরোধীদের এজেন্ট দেখা যাবে না। দিনের শেষে হা-হুতাশ করে সবাই বলবে অনুব্রত বুথ থেকে এজেন্ট তুলে নিতে বাধ্য করেছে। অথচ আমি যে কী করে বাধ্য করলাম, সেটা কেউ বলতে পারবে না।’’
‘‘গুড়ের-বাতাসার রং হল একটু কালচে লাল। কালচে লাল কীসের রং জানেন?’’
ইতিমধ্যেই নির্বাচন কমিশনের নজরবন্দি অনুব্রত মণ্ডল। এ রাজ্যের নির্বচনে যা অভূতপূর্ব। কিন্তু অনুব্রতকে চুপ করিয়ে রাখা যাবে কি? কম অক্সিজেনেও উনি চালিয়ে নিতে পারেন বলে দাবি করেন। কিন্তু বিতর্ক ছাড়া কাটাতে পারবেন কি নির্বাচনের বাকি সময়টা?